## Naredba o provedbi oralne vakcinacije lisica na području županija Koprivničko-križevačke, Bjelovarsko-bilogor­ske, Virovitičko-podravske, Vukovarsko-srijemske, Kra­pinsko-zagorske, Sisačko-moslavačke, Primorsko-goranske, Požeško-slavonske, Osječko-baranjske, Brodsko-posavske, Varaždinske, Međimurske, Zagrebačke, Kar­lovačke, Istarske, Ličko-senjske i Grada Zagreba

### NN 54/2011 (13.5.2011.), Naredba o provedbi oralne vakcinacije lisica na području županija Koprivničko-križevačke, Bjelovarsko-bilogor­ske, Virovitičko-podravske, Vukovarsko-srijemske, Kra­pinsko-zagorske, Sisačko-moslavačke, Primorsko-goranske, Požeško-slavonske, Osječko-baranjske, Brodsko-posavske, Varaždinske, Međimurske, Zagrebačke, Kar­lovačke, Istarske, Ličko-senjske i Grada Zagreba

MINISTARSTVO POLJOPRIVREDE, RIBARSTVA I RURALNOG RAZVOJA

1185

Na temelju članka 17. stavka 3. Zakona o veterinarstvu (»Narodne novine«, broj 41/07) radi suzbijanja i iskorjenjivanja bjesnoće, ministar poljoprivrede, ribarstva i ruralnog razvoja donosi

NAREDBU

O PROVEDBI ORALNE VAKCINACIJE LISICA NA PODRUČJU ŽUPANIJA KOPRIVNIČKO-
-KRIŽEVAČKE, BJELOVARSKO-BILOGORSKE, VIROVITIČKO-PODRAVSKE, VUKOVARSKO-
-SRIJEMSKE, KRAPINSKO-ZAGORSKE, SISAČKO--MOSLAVAČKE, PRIMORSKO-GORANSKE, POŽEŠKO-SLAVONSKE, OSJEČKO-BARANJSKE, BRODSKO-POSAVSKE, VARAŽDINSKE, MEĐIMURSKE, ZAGREBAČKE, KARLOVAČKE, ISTARSKE, LIČKO-SENJSKE I GRADA ZAGREBA

I. OPĆI DIO

Radi suzbijanja i iskorjenjivanja bjesnoće u populaciji crvenih lisica (Vulpes vulpes), a u svrhu zaštite zdravlja ljudi i domaćih životinja, naređuje se provedba cijepljenja lisica metodom oralne vakcinacije (u daljnjem tekstu: oralna vakcinacija).

II. NAČIN, RAZDOBLJE I PODRUČJE PROVEDBE

1) Oralna vakcinacija provodi se polaganjem vakcinalnih mamaka sukladno uputama Uprave za veterinarstvo (u daljnjem tekstu: Uprava) za provedbu oralne vakcinacije lisca na području Republike Hrvatske.

2) Područje provedbe oralne vakcinacije obuhvaća:

a) cjelokupno područje županija Koprivničko-križevačke, Bjelovarsko-bilogorske, Virovitičko-podravske, Vukovarsko-srijemske, Krapinsko-zagorske, Sisačko-moslavačke, Požeško-slavonske, Osječko-baranjske, Brodsko-posavske, Varaždinske, Međimurske, Zagrebačke, Karlovačke i grada Zagreba

b) cjelokupno područje županija Primorsko-goranske, Istarske, izuzev jadranskih otoka, i

b) dio područja Ličko-senjske županije.

3) Tijekom 2011. godine oralna vakcinacija na područjima iz članka 2. ovog Dijela provodit će se dva puta, na način da se vakcinalni mamci polažu iz zrakoplova:

a) prvi put, tijekom mjeseca svibnja i lipnja (proljetna akcija), i

b) drugi put, tijekom mjeseca listopada i studenog (jesenska akcija).

III. KONTROLA PROVEDBE I UČINKOVITOSTI

Radi utvrđivanja učinkovitosti provedbe mjere iz Dijela II ove Naredbe određuje se povećani odstrel lisica na području županija na kojima se provodi oralna vakcinacija.

Broj lisica koje moraju biti odstrijeljene u svrhu kontrole provedbe i učinkovitosti oralne vakcinacije po lovištu, te proceduru dostave uzoraka lisica na laboratorijsko pretraživanje određuje Uprava za veterinarstvo posebnim naputkom.

IV. ODSTREL LISICA I PROCEDURA DOSTAVE UZORAKA NA LABORATORIJSKO PRETRAŽIVANJE

1) Odstrel mogu obavljati osobe s položenim lovačkim ispitom u skladu s odredbama posebnih propisa.

2) Radi pretraživanja na bjesnoću, odstrijeljenih lisica, osobe iz članka 1. ovog Dijela moraju dostavljati lešine lisica najbližoj ovlaštenoj veterinarskoj organizaciji na numeriranom Obrascu za dostavu lisica na laboratorijsko pretraživanje (u daljnjem tekstu: Obrazac) iz Dodatka I ove Naredbe.

3) Ovlaštena veterinarska organizacija lešine s popratnim obrascem mora dostaviti u najbliži laboratorij hrvatskog veterinarskog instituta, i to: Hrvatski veterinarski institut Zagreb i Veterinarske zavode Rijeka, Križevci i Vinkovci.

4) Veterinarski zavodi Rijeka, Križevci i Vinkovci dostavljaju uzorke u Hrvatski veterinarski institut Zagreb koji provodi dijagnostičko testiranje u svrhu kontrole učinkovitosti oralne vakcinacije.

5) Način dostave numeriranih Obrazaca lovoovlaštenicima, detaljne upute o vremenu odstrela, broju lisica koje je potrebno odstrijeliti, te lovačke udruge uključene u provedbu utvrđivanja učinkovitosti mjera iz Dijela II ove Naredbe propisani su posebnim naputkom Uprave.

V. TROŠKOVI

1) U svrhu provedbe odredbi iz članka 2. i 3. Dijela IV ove Naredbe Ministarstvo poljoprivrede, ribarstava i ruralnog razvoja isplaćuje naknadu za svaku odstrijeljenu i dostavljenu lisicu u ovlašteni laboratorij, preko ovlaštenih veterinarskih organizacija, u visini od 170,00 kuna, od čega:

– iznos naknade u visini od 120,00 kuna po lisici pripada lovcu koji je obavio odstrel,

– iznos od 50,00 kuna po lisici pripada ovlaštenoj veterinarskoj organizaciji koja dostavlja lisicu u laboratorij iz članka 3. Dijela IV ove Naredbe.

2) Način isplate sredstava iz članaka 1. ovoga Dijela propisan je posebnim naputkom Uprave.

VI. ZAVRŠNE ODREDBE I STUPANJE NA SNAGU

Ova Naredba stupa na snagu danom objave u »Narodnim novinama«.

Klasa: 011-02/11-01/49
Urbroj: 525-06-1-0246/11-1
Zagreb, 16. travnja 2011.

Potpredsjednik Vlade
Republike Hrvatske i ministar
Petar Čobanković, v. r.

![](dodatni/415086.jpg)

Naredba, NN 54/2011-1185